Jul 27,2016
ఆర్‌బీఐ స్వతంత్రతను కాపాడండి
ముంబయి: దేశీయంగా ద్రవ్యోల్బణాన్ని కట్టడి చేసేందుకు.. బ్యాంకుల మొండి బాకీల సమస్య పరిష్కారించేందుకు తాను తీసుకున్న చర్యలను 'భారతీయ రిజర్వు బ్యాంక్‌' (ఆర్‌బీఐ) గవర్నర్‌ రఘురామ్‌ రాజన్‌ మరోమారు సమర్థించుకున్నారు. కేంద్ర బ్యాంకు స్వతంత్రతను సర్కారు కాపాడాలని ఆయన కోరారు. త్వరలో ఆర్‌బీఐ గవర్నర్‌ పదవి నుంచి వైదలగనున్న రాజన్‌పై ఇటీవలి కాలంలో పాలక పక్షం నుంచి.. ఇతరుల నుంచి వస్తున్న విమర్షలకు తనదైన రీతిలో సమాధానం చెప్పారు. వడ్డీరేట్లను చాటా కఠినతరం చేయడం ద్వారా ఆర్‌బీఐ గవర్నర్‌ దేశ వృద్ధికి అడ్డుతగులుతున్నట్లు ఇటీవలి కాలంలో విమర్షలు పెరిగిన సంగతి తెలిసిందే. ముంబయిలో ఏర్పాటు చేసిన 'గణాంకాల సదస్సు'లో ఆయన మాట్లాడుతూ ఆర్థిక వృద్ధికి దోహదం చేసేలా వినియోగదారుల ధరలను నియంత్రించేందుకు ఆర్‌బీఐ నిర్విరామ ప్రయత్నాలను కొనసాగించిందని అన్నారు. అంతర్జాతీయంగా చమురు ధరలు దిగిరావడం వల్ల ద్రవ్యోల్బణం దిగివచ్చిందన్న వాదనలు సరికావని రాజన్‌ తెలిపారు. అంతర్జాతీయంగా చమురు ధరలు జారినప్పటికీ ప్రభుత్వ ఎక్సైస్‌ సుంకాన్ని పెంచడం ద్వారా వాటి ఫలాలు పూర్తిస్థాయిలో ప్రజలకు అందలేదని అన్నారు. మరోవైపు మొండి బాకీలతో సతమతమవుతున్న బ్యాంకుల ఆర్థికంగా కుదురుకునేందుకు తాను చేపట్టిన చర్యలను కూడా ఆయన ఈ సందర్భంగా సమర్థించుకున్నారు. బ్యాంకుల ఆస్తుల నాణ్యత సమీక్షను తప్పనిసరి చేస్తూ ప్రభుత్వ రంగ బ్యాంకులు మొండి బాకీలను ముందుగానే గుర్తించేలా చర్యలు చేపట్టినట్లు వివరించారు.
మీ స్నేహితులకు రికమెండ్ చెయ్యండి